**ELŐTERJESZTÉS**

**Szombathely Megyei Jogú Város Közgyűlésének 2021. november 25-i ülésére**

**Javaslat az egészségügyi alapellátást érintő döntések meghozatalára**

**I**.

A Szombathelyi Egészségügyi és Kulturális GESZ (a továbbiakban: GESZ) a nyilvántartásában szereplő nem önkormányzati tulajdonú ingatlanon (SZTK épületén) 1997. évben végzett felújítási összeg kivezetéséhez kéri a Tisztelt Közgyűlés hozzájárulását.

Szombathely Megyei Jogú Város Önkormányzata a Vas Megyei Önkormányzattal 1997. február 13. napján bérbeadási szerződést kötött a Szombathely, Március 15. tér 6-7. szám alatt található 3.114 m2 nagyságú, orvosi rendelő elnevezésű ingatlanból összesen 255,8 m2 alapterületű részre vonatkozóan. A szerződés alapján a bérlőnek kellett gondoskodnia - többek között - a helyiségek burkolatainak és berendezéseinek karbantartásáról, felújításáról, pótlásáról és cseréjéről. A GESZ a bérbe kapott helyiségekben háziorvosi és fogorvosi tevékenység végzésére alkalmas, a minimum feltételeknek megfelelő orvosi rendelőket alakított ki. Az átalakításra fordított összesen 11.820.284,- Ft összeg az intézmény nyilvántartásába bevezetésre került.

2021. február 1. napján a Március 15. téri rendelőegységben feladatot ellátó háziorvosok, fogorvosok az új Egészségügyi Alapellátó Központban kerültek elhelyezésre, így okafogyottá vált a bérleti szerződés fenntartása. A szerződést a jogutód Markusovszky Egyetemi Oktatókórház, Szombathely Megyei Jogú Város Önkormányzata, valamint a GESZ 2021. február 3-i dátummal, közös megegyezéssel megszüntette.

A számvitelről szóló 2000. évi C. törvény (a továbbiakban: Szt.) 23. § (5) bekezdése szerint amennyiben egy adott eszköz használata, rendeltetése a besorolást követően megváltozik, mert az eszköz a tevékenységet, a működést tartósan már nem szolgálja vagy fordítva, akkor annak besorolását - legkésőbb a mérlegkészítés időszakában - meg kell változtatni”. Az Szt. 53. § (1) bekezdés b) pontja alapján a nem saját ingatlanon végzett felújítás értékét terven felüli értékcsökkenés elszámolásával lehet kivezetni.

Mindezekre tekintettel kérte a GESZ a felújítási érték nyilvántartásból történő kivezetéséhez az Önkormányzat hozzájárulását.

A GESZ nyilvántartásában a Szombathely, Március 15. téri ingatlanon végzett felújítás október végéig nyilvántartott bruttó értéke 11.820.284 Ft, nettó  értéke 6.039.577 Ft.

A beruházási érték nagyságrendjére tekintettel kérem a Tisztelt Közgyűlést, hogy a határozati javaslat elfogadásával az előterjesztésben foglaltak szerinti terven felüli értékcsökkenés elszámolását támogassa.

**II.**

Szombathely Megyei Jogú Város Közgyűlése a 211/2020. (IX.24.) Kgy. számú határozatával egyetértett azzal, hogy a Szombathely, Kiskar utca 3-9. szám alatti 34. számú felnőtt háziorvosi körzetet – a háziorvos halála miatt - a Szombathelyi Egészségügyi és Kulturális Intézmények Gazdasági Ellátó Szervezete működtesse 2020. szeptember 13. napjától.

A szóban forgó praxis betöltése tárgyában **Dr. Pál Eszter** neurológus szakorvos pályázatot nyújtott be az Önkormányzathoz 2021. november 9. napján. A felnőtt háziorvosi praxist **2022. augusztus 1.** napjától látná el vállalkozóként.

A háziorvosi, házi gyermekorvosi és fogorvosi tevékenységről szóló 4/2000. (II.25.) EüM rendelet 11. § (4c) bekezdés 12. pontja értelmében az önkormányzat által igazolt területi ellátási érdekből, az önkormányzattal megkötött feladat-ellátási szerződés megkötését követően háziorvostan szakorvosi szakképesítése nélkül is elláthat területi ellátási kötelezettséggel háziorvosi feladatokat – a háziorvostan szakorvosi szakképesítés megszerzéséig, de legfeljebb a háziorvosi tevékenység megkezdésétől számított 5 évig az a szakorvos, aki neurológia szakképesítéssel rendelkezik.

A hatályos jogszabályi rendelkezések értelmében Dr. Pál Eszter pályázata véleményezésre megküldésre került az Országos Kórházi Főigazgatóság, valamint a Magyar Orvosi Kamara Vas Megyei Területi Szervezete részére.

Az önálló orvosi tevékenységről szóló 2000. évi II. törvény 2/A. § (1) - (2) bekezdései értelmében az adott praxisjoggal érintett települési önkormányzat a praxisjogot megszerezni kívánó orvossal előszerződést, majd ezt követően feladat-ellátási szerződést köt.

Az előszerződés szövegét Szombathely Megyei Jogú Város Közgyűlése a 164/2015. (IV.16.) Kgy. sz. határozatában, a feladat-ellátási szerződés szövegét a 340/2017. (XII.14.) Kgy. sz. határozatában hagyta jóvá.

Kérem a Tisztelt Közgyűlést, hogy az előterjesztést megtárgyalni, és a határozati javaslatokat elfogadni szíveskedjék.

**Szombathely, 2021. november „ ”**

**/: Dr. Nemény András :/**

**I.**

**HATÁROZATI JAVASLAT**

**…./2021.(XI.25.) Kgy. sz. határozat**

Szombathely Megyei Jogú Város Közgyűlése egyetért azzal, hogy a Szombathelyi Egészségügyi és Kulturális GESZ nyilvántartásában szereplő, Szombathely, Március 15. tér 6-7. szám alatti ingatlanon végzett felújítás összege 2021. november 30. napjával, terven felüli értékcsökkenés elszámolásával kivezetésre kerüljön.

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

/a végrehajtás előkészítéséért:

Vinczéné dr. Menyhárt Mária, az Egészségügyi és Közszolgálati Osztály vezetője

Vigné Horváth Ilona, a Szombathelyi Egészségügyi és Kulturális GESZ igazgatója/

**Határidő:** azonnal, illetve 2021. november 30.

**II.**

**HATÁROZATI JAVASLAT**

**…./2021. (XI.25.) Kgy. számú határozat**

1. Szombathely Megyei Jogú Város Közgyűlése egyetért azzal, hogy a Szombathely, Kiskar utca 3-9. szám alatti 34. számú felnőtt háziorvosi körzetben a háziorvosi feladatokat, az önkormányzat által igazolt területi ellátási érdekből – az Országos Kórházi Főigazgatóság és a Magyar Orvosi Kamara támogató véleménye esetén - **Dr. Pál Eszter** lássa el **2022. augusztus 1.** napjától.
2. A Közgyűlés felhatalmazza a polgármestert, valamint a Szombathelyi Egészségügyi és Kulturális Intézmények Gazdasági Ellátó Szervezetének igazgatóját a Dr. Pál Eszter orvossal kötendő 164/2015. (IV.16.) Kgy. sz. határozat szerinti előszerződés és a 340/2017. (XII.14.) Kgy. sz. határozat szerinti feladat-ellátási szerződés aláírására.

**Felelős:** Dr. Nemény András polgármester

Dr. László Győző alpolgármester

Dr. Károlyi Ákos jegyző

/a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Vigné Horváth Ilona, a Szombathelyi Egészségügyi és Kulturális GESZ igazgatója/

**Határidő:** azonnal /az 1. pont vonatkozásában/

2022. július 31. /a 2. pont vonatkozásában/